送楊尚書知瀘州
作者：魏了翁
朝代：宋

paragraphs: 斷鴈懷歸蘆葉秋，離鸞感照菱花羞。
五更呼兒拭殘淚，淹速有命吾歸休。
殿頭三拜疏，去意浩莫收。
內前宣辭賜顔色，外間祖帳如雲稠。
往年長安道，笑談取公侯。
白璧抵山車斷流，黄金牣屋花滿樓。
萬釘圍腰笏頭带，廷紳嘖嘖懸兩眸。
吁嗟此何物，白盡人間頭。
二十年重來，見此勇退楊瀘州。
平生志氣未肯傾，卷懷歸洗岷峨愁。
我往送之門，感事增百憂。
怱怱別公上車去，怕鬼見笑君奚留。